August 2016 – Perdebytjie se nes
is vir my die mees besondere maand van die jaar.Wanneer die klomp windorreltjies(windchimes vir diegene wat nie die woord ken nie)onder die lapa se dak,vrolike liedjies op verskillende toonhoogtes begin uitkletter,weet ek…die maand van wind is hier!
Tydens die wintermaande,is ons tóé onder 'n rookkombers van natuurlike veldbrande,gestigte veldbrande,uitlaatgasse van fabrieke en motors,rook van steenkoolvure uit die townships en kragstasies op die oostelike hoëveld.Selfs die voëls kug soggens vroeg uit benoude borse en lewer rasperstem-voëlgesange.Die lug is grys en lê soms soos 'n swaar stink verekombers oor Gauteng.
Augustusmaand se winde pluk daardie vuil verekombers van die landskap af en werp dit iewers heen,om 'n pragtige kristalhelder blou lug bloot te lê,waar mens en dier weer vrylik kan asemhaal!
Augustusmaand is 'n maand van ontwaking.Hoewel soms nog bitter koud,is daar 'n duidelike gevoel van die son wat begin skuif en dae wat langer word.Wanneer mens fyn kyk,sien jy klein knoppies op boomtakke,wagtend om uit te stulp in vars liggroen jong blaartjies.Teen die einde van die maand is daar selfs orals bloeisels sigbaar.
Augustusmaand is 'n maand van reuke.'n Skielike varsheid word in die lug bespeur,gevolg deur effense klankies van hoendermis,beesmis en kompos,wat deur ywerige tuiniers in beddings ingespit word.Soms kan laasgenoemde bietjie oorweldigend raak,maar dit dra by tot 'n ingehoue opgewondenheid oor iets besonders wat wag.
Augustusmaand is die maand van bolle en knolle.Orals stoot affodille,tulpe,ixias,renonkels en freezias hulle koppies uit na die son.Die verskeidenheid van geure,veral van freezias,is soos opium vir die siel.
Augustusmaand is die maand van verjaarsdae.Ek ken maklik twintig mense wat hierdie maand verjaar.In ons gesin alleen is daar drie.Dis vir ons 'n maand van vreugde en partytjies en samesyn.
Augustusmaand is ook 'n maand van herinneringe en hartseer.Herinneringe aan ouers en vriende wat nie meer hier is nie.Hartseer oor die tyd wat so vinnig verby snel.
Augustusmaand is 'n nuwe begin.Die wind waai al die ou spinnerakke uit mens se kop uit,waai bedompige winterkamers skoon,waai die as van veldbrande uit sentraal Afrika suidwaarts en laat dit saggies oor Suid-Afrika neersif…moeder natuur se eie balsem van vrugbaarheid oor hierdie dorre land van ons.
Witrugaasvoel..White-backed Vulture..Gyps africanus.
Breekoparend..Martial Eagle..Polemaetus bellicosus.
Sommer bietjie gespeel met Photoshop.
Bleeksingvalk..Southern Pale Chanting Goshawk..Melierax canorus.
Rooiborslaksman..Crimson-breasted Shrike..laniarius atrococcineus.
Rooioogtiptol..African Red-eyed Bulbul..Pycnonotus nigricans.
Hy sit heerlik in die oggendsonnetjie die omgewing en bespied.Sy litte is nog effens koud van die nag se ysige aanslag,maar netnou is hy reg vir aksie!
Word eers bietjie warm
Trap-trap om bietjie die bloedsomloop aan te help.
Strek eers die linkervlerk om seker te maak dis nie afgevries nie.
Altwee vlerke word getoets of hulle nog in goeie werkende toestand is.
Lig die stert en doen balanseeroefening.
Bruinarend…Wahlberg's Eagle…Aqiula wahlbergi
Mens wonder dikwels of voëls ook in die woestyn voorkom.Wel,tot my verbasing vind ons die volgende veervolkies ook op ons woestynuitstappie:
Die Woestynspekvreter (Tractrac Chat)woon op die duine en gruisvlaktes van die Namib.Dié parmantige klein voëltjies raak heel mak naby mense en kan redelik maklik gefotografeer word as mens net vinnig genoeg is!
Hierdie enetjie het gefladdervlieg op dieselfde plek,toe kon ek hom vasvang met my lens.
Hierdie knapie lyk baie soos die spekvreter,maar dis 'n Namiblewerik.(Gray's Lark)
Ek is gek oor verkleurmannetjies,dus plaas ek nog 'n paar aksiefoto's.
Die interessantste en mooiste van al die woestyndiertjies,is die Palmatogeitjie (Palmato Ghecko).
Hierdie diertjie is heel deurskynend en mens kan sy ingewande van buite af sien,selfs die eiertjies,wanneer die wyfie dragtig is!Let op die gewebde toontjies,om makliker op die sand te beweeg. Hulle is nagdiere en die son is dodelik.Net 'n paar sekondes sonlig kan hul einde beteken! As jy een uitgrawe om te besigtig,moet hy heeltyd in skaduwee gehou word. Hy beskik nie oor ooglede nie en moet sy ogies lek om dit skoon en vogtig te hou.
(Laaste twee foto's geneem deur manlief)
Hierdie pos is spesiaal vir Thomas Pannenkoek,wat eerder die natuur,as lelike skepe in 'n hawe, wil sien…LOL!
op 'n bootvaart in Walvisbaaihawe…Deel 2
Reusagtige bote is oral op die water te sien.Regs agter sien mens van die sandduine wat vlak teen die hawe is.
Allerhande vaartuie op ons roete deur die baai.
'n Meeu of twee kom maak ook 'n draai bokant ons boot en bedel 'n vissie.
Met die son agter,het hy 'n stralekrans.
Selfs 'n ou wrak lyk heel kleurvol!
Ons bereik die punt van die baai,waar die vuurtoring op 'n groot sandbank staan.Duisende robbe word hier aangetref en dis 'n kakofonie van geraas soos wat hulle swem,spat en rondwaggel op die sand.
Robbe blêr soos skape en hierdie klomp swem naby die bote rond.
Honderde Duikers (Cormorants) vlieg in 'n reguit ry strandlangs.
Hierdie bote lyk of hulle gestrand is,maar hulle lê agter 'n sandbank.
Die vuurtoring,robbe en honderde voëls..dit slaan die asem weg!
Dolfyne word ook opgemerk,maar dis onmoontlik om foto's van hulle te neem.Na die tyd kry almal 'n doppie sjampanje,heerlike vars oesters,(daar in die baai gekweek)en verskeie vingerhappies.